Ġnien pubbliku fi Triq il-Fraxxnu f'Ħaż-Żebbuġ spiċċa vittma ieħor ta' Infrastructure Malta bl-iskuża li titwessa' t-triq. Dan hekk kif, dalgħodu, ir-residenti sabu ma' wiċċhom bulldozer li beda jkisser ċint li jdawwar dan il-ġnien. Dan l-isfreġju wassal għal protesta spontanja mill-Moviment Graffitti, b'membri tal-organizzazzjoni jippruvaw iwaqqfu x-xogħol ta' tkissir. Skont is-sit tal-Awtorità tal-Ippjanar, ma tirriżulta l-ebda applikazzjoni ta' ippjanar. Iżda Infrastructure Malta qed targumenta li f'każ xogħlijiet fuq toroq eżistenti, ma jkunx hemm il-bżonn ta' permessi. Fuq Facebook, il-Moviment qal li fil-post kien hemm ukoll il-Kap Eżekuttiv ta' Infrastructure Malta Frederick Azzopardi. Preżenti wkoll kien hemm Pulizija mir-Rapid Intervention Unit, hekk kif residenti u Kunsillieri Lokali Żebbuġin inġabru biex jipprotestaw kontra dan l-isfreġju li ddeskrivew bħala "bla sens". Il-Moviment Graffitti qal li Frederick Azzopardi qed juża' lill-Pulizija biex jipproteġuh meta fil-verità, huma r-residenti li għandhom bżonn il-protezzjoni minn Azzopardi.